Kevin Durant

**Kevin Wayne Durant** (født 29. september 1988) er en amerikansk profesjonell basketballspiller, som spiller for Phoenix Suns i NBA og for USAs landslag.

Durant er 208 centimeter høy og spiller small forward. Etter ett år på college i University of Texas valgte han i 2007 å gjøre seg tilgjengelig for den årlige NBA-draften. Der ble han valgt som spiller nummer to av Seattle Supersonics, som senere har byttet navn til Oklahoma City Thunder. Han endte sin første NBA-sesong med å vinne prisen Rookie of the Year, en pris som deles ut til ligaens beste nykommer. Etter dette har han utviklet seg til å bli en av verdens absolutt beste basketballspillere, og har blant annet blitt ligaens toppscorer fire ganger.

Han tok gull under Sommer-OL 2016.

## NBA-karriere

### 2007–2008
Kevin Durant kom inn i NBA i 2007, og ble plukket som nummer to i NBA-draften. Allerede i den påfølgende måneden signerte han en sponsoravtale med Nike på syv år, verdt $60 millioner. Ryktene ville ha det til at han avslo et tilbud fra Adidas på $70 millioner, fordi han hadde brukt Nikes produkter hele livet. Avtalen han fikk, er forøvrig den nest beste en nykommer i ligaen ha fått noensinne, og har kun blitt slått av+m Lebron James

Selv om Durants lag Seattle SuperSonics begynte sesongen med en statistikk på 3–29 og var på vei mot NBA's verste seiersprosent av noe lag, noen sinne, endte hans første år i NBA ganske bra for han. Laget skjerpet seg betraktelig utover i sesongen og endte til slutt opp med 23–59 (23 seire, 59 tap), noe som var tre seire mer enn laget hadde hatt året før. Kevin Durant ble belønnet med månedens Rookie i Western Conference for månedene November, Desember, Januar, Mars og April. 30. april 2008 ble det også klart at han hadde vunnet Rookie of the Year. Han endte med et gjennomsnitt på 20.3 poeng per kamp i sin debutsesong og slo dermed den 40 år gamle rekorden til Bob Rule som mestscorende Rookie i Supersonics historie.

### 2008–2009
Foran 2008–2009-sesongen ble Kevin Durants klubb flyttet fra Seattle til Oklahoma City og tok det nye navnet Oklahoma City Thunder. Durant fortsatte å vise sitt potensial, og han høynet denne sesongen poengsnittet sitt til 25,3 poeng per kamp. Selv om Durant ikke ble valgt til NBA's All-Star Team dette året var han med på to arrangementer under All Star Week, nemlig Rookie Challange, en showkamp mellom de beste første- og andreårsspillerne i NBA, og tidenes første H-O-R-S-E-konkurranse i NBA. Denne konkurransen er bedre kjent som «gris» i Norge, og endte til slutt opp med seier til Kevin Durant, etter at han utkonkurrerte Joe Johnson og O.J Mayo. Også Rookie Challange endte opp meget suksessfullt for Durant. Laget hans (Sophomore-laget) vant 122–118, han ble kåret til kampens beste spiller (MVP), og endte opp med hele 46 poeng. Med dette slo han Amar'e Stoudemires poengrekord fra 2004.

### 2009–2010
I 2009–2010-sesongen satte Kevin Durant nok en gang personlig poengrekord med 30.1 poeng per kamp. Dette skulle vise seg og bli mest av samtlige spillere i ligaen, og han vant med det sin første scoringstittel i en alder av kun 21 år, og ble samtidig tidenes yngste toppscorer i ligaen, noen sinne. Durant satte også rekord for flest kamper på rad med minimum 25 scorede poeng, og slo med dette legenden Allen Iversons rekord. Han hadde med andre ord virkelig befestet seg som en av de største stjernene i NBA, og ble valgt ut til sin første All Star-kamp. Han deltok også igjen i H.O.R.S.E-konkurransen, og forsvarte seieren fra året før.

Denne sesongen endte Thunder opp på 50 seire og kun 32 tap, og kvalifiserte seg dermed til sitt første playoffs siden Durant kom til NBA. Siden klubben endte som nummer åtte i Western Conference, og kvalifiserte seg som siste lag, skulle de møte Los Angeles Lakers, som var førsteseedet. Få evnet Thunder noen sjanse, men de bød på god kamp, og vant to kamper i best-av-syv-serien, og tapte til slutt 4–2. Kevin Durant endte sesongen med å bli valgt ut til 2010 All-NBA First Team.

### 2010–2011
Sommeren 2010 annonserte Kevin Durant på sin twitter-konto at han hadde forlenget sin kontrakt med Thunder for fem nye år. Denne avtalen var verdt rundt $86 millioner, og gledet naturlig nok alle Thunder-fans, som var redde for å miste sin største stjerne til en større klubb. Durant fikk samtidig mye skryt for måten han hadde løst kontraktsforhandlingene, sett i lys av Lebron James' The Decision, samme sommer, som gikk ut på at James valgte å gå fra Cleveland Cavaliers til Miami Heat, under noe kontroversielle omstendigheter.

Etter endt grunnsesong i 2010–2011 endte Kevin Durant for 2. år på rad opp som NBA's mestscorende spiller. Han ble også valgt til NBA-All Star Game, og tatt ut på All-NBA First Team, for 2. år på rad. Thunder vant 55 kamper denne sesongen, og kvalifiserte seg til playoffs med den nest beste seiersprosenten i Western Conference. Thunder slo ut Denver Nuggets og Memphis Grizzlies i de to første rundene, men tapte til slutt mot Dallas Mavericks i Western Conference finals.

### 2011–2012
I en kamp mot Denver Nuggets 19. februar 2012 satte Kevin Durant personlig rekord for scorede poeng i en kamp med 51, i en kamp Thunder vant 124–118, etter en ekstraomgang. For andre gang på rad ble Durant valgt som starter i All-Star-kampen, og endte opp som mest verdifulle spiller (MVP) i denne kampen, etter å ha scoret 36 poeng. I denne sesongen, som kun var på 66 kamper på grunn av streik i NBA, endte Durant med et scoringssnitt på 28 poeng per kamp, og tok med det sin tredje strake scoringstittel i NBA. Etter en meget god sesong av OKC Thunder ble de av mange sett på som en av de største favorittene til å vinne playoffs, og de tok seg helt til finalen, før de tapte 4–1 i kamper mot Miami Heat. Durant ble forøvrig kåret til ligaens nest beste spiller denne sesongen.

### 2012–2013
18. januar 2013 satte Kevin Durant ny personlig rekord i antall poeng i en kamp, med 52 poeng. Den nye rekorden ble satt i en 117–114-seier på bortebane mot Dallas Mavericks, og slo hans gamle rekord med et poeng. Oklahoma City Thunder endte sesongen med 60 seire og 22 tap, noe som er ny rekord for klubben. Thunder endte som nummer en i Western Conference for første gang, og vant North-West Division for tredje sesong på rad.

Personlig satte Durant personlige rekorder i flere statistiske kategorier, deriblant assists, steals og blocks. Han ble også den 6. spilleren gjennom historien til å bli "medlem" i den såkalte 40–50–90-klubben. Dette er en betegnelse på spillere med 50 % suksessrate på alle skuddforsøk i åpent spill, 40 % på skuddforsøk bak trepoengslinjen og 90 % på skuddforsøk fra straffelinjen. De andre fem spillerne som har klart denne bragden er Larry Bird (2), Steve Nash (4), Dirk Nowitzki, Reggie Miller og Mark Price.

### 2013–2016

#### MVP-sesong (2013–2014)
I januar i 2013/2014-sesongen snittet Kevin Durant på 35.9 poeng per kamp, som inkluderte 12 kamper på rad med 30 poeng eller mer. Han satt ny personlig rekord i antall poeng i en kamp, med 54 poeng mot Golden State Warriors. I april slo han rekorden til Michael Jordan, med 41 kamper på rad med 25 poeng eller mer. Oklahoma City Thunder avsluttet sesongen med totalt 59 seire og 23 tap. Dette førte til at de vant North-West Division for fjerde sesong på rad, og var godt nok til en andreplass i Western Conference, bare slått av San Antonio Spurs. Kevin Durant blir kåret til NBA Most Valuable Player for første gang i karrieren sin. Han snittet på 32 poeng, 7.4 returer og 5.5 assist per kamp gjennom sesongen.

I første runden av sluttspillet, møtte Thunder og Durant Memphis Grizzlies. Durant slet mot det tøffe fysiske spillet til Grizzlies, men de vant til slutt gjennom syv kamper. I andre runde slår de Los Angeles Clippers 4–2 i kamper, før de blir eliminert av San Antonio Spurs i Western Conference Finals.

#### Siste sesonger med Thunder (2014–2016)
Før starten av 2014/2015-sesongen blir Durant diagnostisert med Jones' fraktur i den høyre foten. Han mister sesongstarten, og videre 17 kamper, og spiller ikke sin første kamp før 2. desember. 18. desember skader han seg igjen mot Golden State Warriors, og denne gangen er det ankelen. I returen hans 31. desember mot Phoenix Suns, scorer han en personlig sesonghøy 44 poeng. Senere i januar, skader han sin venstre store tå. Sent i februar er han på sidelinjen igjen, når han må ha en mindre operasjon for å hjelpe med å minske smertene fra skaden i sin høyre fot. Den 27. mars blir han erklært ferdig for resten av sesongen, og han fikk bare spilt 27 kamper i løpet av sesongen.

Durant og hans lagkamerat, Russell Westbrook, åpner 2015/2016-sesongen bra med å være de første lagkameratene siden 1996 til å score 40 poeng hver i en kamp. I april scorer Durant 34 poeng mot Lakers, og setter NBA-rekord med 64 kamper på rad med 20 poeng eller mer. Gjennom sesongen hadde Kevin Durant et gjennomsnitt på 28.2 poeng, 8.2 returer og 5 assist per kamp. Han ledet Thunder til 55 seire og 27 tap, godt nok for en tredjeplass i Western Conference. I kamp 2 i første runde av sluttspillet mot Dallas Mavericks, treffer Durant kun 7 av 33 forsøkte skudd, en av hans verste treffprosent og antall bommete skudd gjennom karrieren sin. Etter å ha eliminert Mavericks, søker Thunder revansje mot Spurs etter forrige sesong. Durant tangerer sin personlige mest poeng i en kamp i sluttspillet med 41 poeng i kamp 4. Thunder slår ut Spurs gjennom seks kamper. I Western Conference Finals tar Thunder en kjapp 3–1 ledelse i kamper. Warriors kommer tilbake og slår Thunder 4–3 i kamper, og mange sier Durant "forsvant" under denne serien.

### Golden State Warriors (2016–2019)
Sommeren 2016 står Kevin Durant uten kontrakt, og 4. juli annonserer han sine intensjoner om å signere med Golden State Warriors. Dette ble ikke tatt godt i mot av medie og fans, grunnet Warriors er de regjerende mestrene og har allerede et ekstremt godt lag. Den 7. juli signerer han en toårskontrakt verdt $54.3 millioner, med en såkalt "player option" etter første året.

#### To titler på rad (2016–2018)
Kevin Durant har en god første sesong med Warriors, med mange gode kamper. I sin første kamp mot sitt tidligere lag, Thunder, blir han buet på gjennom hele kampen. Dette stopper han ikke fra å score 34 poeng. I mars skader han kneet sitt (MCL), og mister de resterende 19 kampene av sesongen. Warriors ender med 67 seire og 15 tap og gikk inn i sluttspillet med en førsteplass i Western Conference. Durant returnerer i tide til sluttspillet, og de vinner alle sine 12 første kamper. Warriors når sin tredje strake finale, og tar en 3–0 ledelse i kamper mot regjerende mestre Cleveland Cavaliers og LeBron James. Durant vinner sin første personlige tittel, og leder Warriors til sin andre på tre år med 4–1 i kamper over Cavaliers. Durant var toppscoreren for Warriors i hver kamp, og han ble kåret til NBA Finals MVP med statistikkene 35.2 poeng, 8.4 returer og 5.4 assist per kamp.

Sommeren 2017 avslår han player option i kontrakten sin, og blir kontraktløs. Men det er bare en del av en større plan. 25. juli signerer Durant en ny kontrakt med Warriors, hvor han tar mindre lønn for at Warriors skal ha mer å bruke på andre spillere. Dette er ikke uvanlig for større NBA-spillere å gjøre.

10. januar i 2017/2018-sesongen scorer Durant 40 poeng i et tap mot Clippers, og med det blir han den nest yngste til å nå  poeng i karrieren sin, bare slått av LeBron James. Den 23. januar setter han en ny personlig høy med 14 assist i en seier over New York Knicks. I mars går han glipp av flere kamper igjen, etter å ha pådratt seg et knekt ribbein. Warriors vinner totalt 58 kamper i løpet av sesongen, og ender på en andreplass i Western Conference. I sluttspillet åpner Warriors mot Spurs, og vinner 4–1 i kamper. Videre møter de lite motstand i Pelicans, og vinner der og 4–1 i kamper. I Western Conference Finals møter de høyere seedete Houston Rockets, og i første kamp scorer Durant 37 poeng. Etter de første fem kampene ligger Warriors under 3–2 i kamper, og Durant ble kritisert for sitt egoistiske spill. Warriors overlevde eliminering i kamp 6, og i kamp 7 går Warriors seirende ut av serien bak Durant sine 34 poeng. Warriors er i sin fjerde strake finale, og møter for fjerde året på rad Cleveland Cavaliers og LeBron James. Warriors er soleklare favoritter, men må til overtid i første kamp, grunnet LeBrons heroiske 51 poeng. I kamp 3 setter Durant ny personlig scoringsrekord i en sluttspillkamp med 43 poeng, og Warriors leder 3–0 i kamper. Golden State tar alle fire kampene, og vinner to titler på rad, og tre på fire år. Durant blir igjen kåret til NBA Finals MVP. Han snittet på 28.8 poeng, 10.8 returer og 7.5 assist per kamp gjennom finalene.

#### 2018/2019-sesongen
Den 7. juli skriver Durant under på en ny toårskontrakt med Warriors, med en antatt verdi på $61.5 millioner, og igjen med en player option for andre året i kontrakten. Den 12. november under et overtidstap mot Clippers, oppstår det en krangel mellom Kevin Durant og hans lagkamerat, Draymond Green, om den kommende sommeren hvor det er antatt at Durant vil forlate Warriors. Det blir stilt masse spørsmål om kjemien i laget i hendelsen, og Green blir suspendert av laget. 29. november scorer Durant en sesonghøy 51 poeng mot Raptors, men Warriors taper kampen. Ved sesongslutt står Warriors med 57 seire og 25 tap, og en førsteplass i Western Conference. I kamp 6 av første runde mot Clippers, setter Durant nok en gang en ny personlig rekord for mest poeng i en sluttspillkamp, med 45 i en 129–110-seier som fører til at de vinner førsterunde. I kamp 5 i andre runde mot Rockets pådrar Durant seg en skade i leggen, og mister de neste ni kampene i sluttspillet. Warriors har nådd finalen for femte året på rad, og møter Toronto Raptors og Kawhi Leonard som har storspilt i sluttspillet. I et desperat forsøk på hjelpe sine lagkamerater returnerer Durant til kamp 5 i finalene ettersom at Warriors ligger under 3–1 i kamper. Kevin Durant scorer 11 poeng i første omgang, og treffer 3/3 trepoeng forsøk. Men, to minutter inn i andre omgang pådrar han seg en skade som viser seg å være i en achilles-skade, når han prøver å gå forbi tidligere lagkamerat Serge Ibaka. Han halter av banen med hjelp, men Warriors ender med å vinne kampen og kutte ledelsen til 3–2 i kamper. Warriors ender opp med å tape i kamp 6, og taper serien mot Raptors 4–2 i kamper, og drømmene om tre titler på rad blir knust.

30. juni annonserte Durant han planlegger å signere for Brooklyn Nets. Det ble rapportert at Durant og Kyrie Irving hadde møttes i New York og diskutert mulighetene for å bli lagkamerater, og valget falt da på Nets. Durant planlegger å signere en 4-årskontrakt med Nets, med en først rapportert verdi på $164 millioner. Dette ble senere rapportert at var feil, for Durant tok kutt i lønnen for at Nets skulle få råd til andre spiller og.

## Landslagskarriere
Allerede i 2007, før han hadde kommet til NBA, ble Kevin Durant invitert til en treningsleir med det [USAs herrelandslag i basketball|amerikanske landslaget]. Til tross for godt spill på sine første landslagssamlinger, og en imponerende første sesong i NBA ble Kevin Durant ikke tatt ut til OL i Beijing i 2008.

I 2010 skulle Durant endelig få sin sjanse i et stort internasjonalt mesterskap. Det var Verdensmesterskap i basketball i Tyrkia, og ettersom flere av de store stjernene til USA av diverse grunner ikke kunne være med, ble Durant den spilleren som fikk mest ansvar når det kom til scoring. USA endte til slutt opp med å vinne mesterskapet, og Kevin Durant ble kåret til turneringens viktigste spiller. I løp av mesterskapet rakk han å bryte flere amerikanske mesterskapsrekorder, blant annet for flest poeng i en turnering (205), og flest poeng i en kamp (38).

Sommeren 2012 deltok Kevin Durant i OL i London, og var med å ta gull for USA. Durant ble USAs toppscorer i turneringen, og var også meget delaktig i finalen, hvor han scoret 30 poeng, og plukket ned 9 returer.

## Karriere-statistikker
#### Tegnforklaring

#### Grunnserien

#### Playoffs

## Referanser


## Eksterne lenker
* 
* 
* 
*